钦定古今图书集成/明伦汇编/官常典/第272卷 > 温迪罕缔达
## 钦定古今图书集成/明伦汇编/官常典/第272卷 > 温迪罕缔达

按《金史》本传：“缔达该习经史，以女直字出身，累官国
史院编修官。初，丞相希尹制女直字，设学校，使讹离
剌等教之。其后学者渐盛，转习经史。故纳合椿年、纥
石烈良弼皆由此致位宰相。缔达最精深，大定十二
年，诏缔达所教生员，习作诗策，若有文采，量才任使，
其自愿从学者听。”十三年，设女直进士科，是岁，徒单
镒等二十七人登第。十五年，缔达迁著作佐郎，与编
修官宗壁、尚书省译史阿鲁、吏部令史张克忠译解
经书。累迁秘书丞。十九年，改左赞善，以母老求养，显
宗使内直丞六斤谓缔达曰：“赞善初未除此官。”天子
谓孤曰：“朕得一出伦之才，学问该贯，当令辅汝德义。”
既数日，赞善除此官，自谓亲炙德义，“不胜其喜，未可
去也，勿难于怀。”久之，转翰林待制，卒。明昌五年，赠翰
林学士承旨，谥文成。